《山居阻雨》
元代·潘音

霏霏风雨暗郊原，有客含凄独掩门。山鬼啸云移峭壁，毒龙将海浸孤村。

愁来自洒青枫泪，战罢谁招绝漠魂。茧足空斋无一语，不因岑寂怨黄昏。

作者简介：（1270—1355）绍兴新昌人，字声甫。生十岁而宋亡，闻长老谈崖山事，即潸然涕下。长从吴澄学，读夷齐传，击节愤叹。以荐召，不就。筑室南洲山中，名其轩曰“待清隐居”。有《待清遗稿》。